
Ez a kiegészítő modul azokra az alapvető kérdésekre keresi a választ a Szentírás alapján, ami a serdülőkorú fiatalokat érdekli. A szerző a keresztyén értékrendszert állítja a középpontba. A modulban a témák tanulóközpontú módon színes módszertani lehetőségekkel kerülnek elő.
Az etikai alapkérdésekhez tartozó problémák, helyzetek bemutatása lehetőséget adnak a dramatizálásra. A személyes, életszerű példák segítik a jobb megértést, a belehelyezkedést, a döntéshelyzetek meglátását. 
A modultankönyv célja az önálló vélemény kialakításának segítése, mások felé való nyitottság, empátia gyakorlása.  Fő gondolatként megjelenik, hogy Isten Igéjének az életünk minden eseményére van üzenete.
A témakörök felvetése, átgondolása, megbeszélése révén a tanulók számára a keresztyén értékrendszer belsővé válhat. Így képesek lehetnek arra, hogy személyes életükben az etikus magatartás szerint cselekedjenek. 
A modulban minden lecke három részre tagolódik. Az elő egység fölvet néhány, a témával kapcsolatos kérdést és röviden összefoglalja a lecke tartalmi mondanivalóit.  A második részben a kapcsolódó bibliai igehelyek vannak kiemelve és emellett pár mondatban szó esik arról, hogy milyen módon kapcsolódik az adott Ige a tanult témához illetve a mindennapi élet eseményeihez. 
A harmadik egység a feladattár, melyben izgalmas és érdekes feladatok tárháza nyílik meg a tanulók előtt, melyek tanári vezetés mellett jól alkalmazhatók témamegbeszélésre, játékra, vitára a hittanórákon. 
Ez modul jól illeszkedik az Etika alapmodulhoz, de Bibliaismeret, Dogmatika, Egyháztörténet alapmodulok kiegészítőjeként is jól használható. 
A serdülőkor etikai kérdései kiegészítő modul ingyenesen letölthető a www.rpi.reformatus.hu internetes oldalról. 


